b'\n_START_ARTICLE_\nCavalleria rusticana (opera)\n_START_PARAGRAPH_\nCavalleria rusticana (slovensko tudi Siciljanska kme\xc4\x8dka \xc4\x8dast) je prva, a najbolj slavna opera Pietra Mascagnija. Libreto sta po noveli Verge napisala G. Targioni - Tozzati in G. Menasci. Krstna predstava je bila 17. maja 1890 v Rimu. Prva slovenska uprizoritev opere je bila 8. februarja 1893 v izvedbi Dramati\xc4\x8dnega dru\xc5\xa1tva._NEWLINE_Ker avtorju noben intendant opernih hi\xc5\xa1 ni sprejel nobenega dela, je sodeloval na nate\xc4\x8daju za opere enodejanke italijanske glasbene zalo\xc5\xbebe Sonzogno. Cavaleria rusticana je zmagala in postala takoj po prvi izvedbi ena od najve\xc4\x8djih uspehov glasbene zgodovine. Operna gledali\xc5\xa1\xc4\x8da jo ve\xc4\x8dinoma uprizarjajo skupaj z opero Gluma\xc4\x8di.\n_START_SECTION_\nVsebina\n_START_PARAGRAPH_\nGodi se na Siciliji v veliki no\xc4\x8di leta 1880._NEWLINE_Cerkveni zvonovi vabijo in va\xc5\xa1\xc4\x8dani veselo pozdravljajo velikono\xc4\x8dno jutro. Povsod diha pomlad. Va\xc5\xa1\xc4\x8dani gredo mimo cerkve in odhajajo na polje. Santuzza se bli\xc5\xbea in vsa razrvana spra\xc5\xa1uje mater Lucio po odsotnem Turridu. Zasli\xc5\xa1i se Alfijeva razigrana pesem. Alfio pove mimogrede, da je davi videl v bli\xc5\xbeini svoje hi\xc5\xa1e Turrida, kar le \xc5\xa1e bolj podneti Santuzzino ljubosumnost. Ko odide po opravkih, zadoni iz cerkve pobo\xc5\xbena hvalna pesem\xc2\xa0\xc2\xbbRegina coeli\xc2\xab. Ljudstvo se zbira, pokleka na vhodnem stopni\xc5\xa1\xc4\x8du in prepeva, prav tako se pridru\xc5\xbeita spevu z iskreno gore\xc4\x8dnostjo tudi Santuzza in mati Lucia. Ljudstvo gre v cerkev, le Santuzza in Lucia ostaneta pred kr\xc4\x8dmo, kjer se Santuzza materi izpove in poto\xc5\xbei zaradi Turridove nezvestobe. Prepadena mati odide v cerkev. Turridu prihaja domov od Lole. Santuzza ga roti, naj ne uni\xc4\x8duje njene ljubezni. Turridu se pretvarja in jezno, razburjeno odbija vse njene nujne pro\xc5\xa1nje. Pride Lola, Turridu je omamljen od njene ljubezni, zato ho\xc4\x8de za njo v cerkev, Santuzza pa ga ustavi in zavrne Lolino ne\xc4\x8disto \xc5\xbeivljenje. Lola vzvi\xc5\xa1ena odide v cerkev. Santuzza posku\xc5\xa1a \xc5\xa1e enkrat omeh\xc4\x8dati Turrida, kle\xc4\x8de in v solzah ga roti, naj je ne zapu\xc5\xa1\xc4\x8da, toda vse je zaman. Turridu, ves o\xc4\x8daran in zamaknjen od Loline lepote, podivja, pahne Santuzzo na tla in odhiti za Lolo v cerkev. Santuzza mu, divja kot ranjena zver, prekolne praznik in zagrozi s krvavo veliko nedeljo. Ko se vra\xc4\x8da Alfio proti domu, ga Santuzza ustavi in mu izda nezvestobo njegove \xc5\xbeene Lole in Turrida. Alfio prebledi in takoj snuje ma\xc5\xa1\xc4\x8devanje. V strahu Santuzza za\xc4\x8duti, da je spro\xc5\xbeila plaz, ki vodi neogibno v smrt in pogubo. Alfio oddivja domov, Santuzza vsa iz sebe zbe\xc5\xbei._NEWLINE_Intermezzo._NEWLINE_Cerkveni obred je kon\xc4\x8dan. Va\xc5\xa1\xc4\x8dani se urno poslavljajo in odpravljajo proti svojim domovom. Turridu, ves iz sebe od zaljubljenosti in slepe strasti, povabi vse na \xc4\x8da\xc5\xa1o vina ter zapoje vsem na zdravje ognjevito napitnico, nazdravi posebej tudi Loli, njeni ljubezni, ljudstvo razigrano zapoje z njim in zvrne \xc4\x8da\xc5\xa1e do dna. Po veselem sklepu vstopi v nastalo ti\xc5\xa1ino Alfio. Ko ga povabi Turridu, da z njim popije \xc4\x8da\xc5\xa1o, ga Alfio \xc5\xbealjivo odbije. Pri\xc4\x8dujo\xc4\x8dih se poloti strah. Vsi predobro vedo, kaj po siciljanskem obi\xc4\x8daju pomeni, da je Turridu objel in ugriznil Alfia v uho. Dvoboj na no\xc5\xbe, boj na \xc5\xbeivljenje in smrt. Lola in drugi se plaho razidejo. Alfio bo po\xc4\x8dakal Turrida za vrtovi. Zmedeni Turridu se polagoma zave svoje nepremi\xc5\xa1ljenosti. Na pol nebogljeno zakli\xc4\x8de po materi, prosi jo za blagoslov, mati se \xc4\x8dudi, Turridu spozna v bli\xc5\xbeini smrti, kam ga je zagnala strast, prosi mater, da pazi na Santuzzo, \xc4\x8de se on ne bi vrnil in zbe\xc5\xbei. Mati, osupla, ne razume, gleda, strmi za njim, tedaj pa se zasli\xc5\xa1i hrup. \xc5\xbdene prihitijo prepla\xc5\xa1eno, s polja se zasli\xc5\xa1i krik:\xc2\xa0\xc2\xbbUbili so Turrida!\xc2\xab\xc2\xa0Santuzza pade na kolena, mati omedli, vsi navzo\xc4\x8di odrevenijo.'